Meet The Helmigs

Det kontroversielle program Meet The Selsings skifter navn til Meet The Helmigs med Thomas Helmig og Renée Toft Simonsen som faste værter og sønnen Hugo Helmig som hyppig gæst. Det bliver et hudløst ærligt celebrityprogram om kærlighed, hverdagspsykologi og familiedramaer, hvor Renée Toft Simonsen bruger sin psykologuddannelse til at komme helt i dybden med de to kendte århusianeres turbulente forhold. Af og til kommer Hugo forbi og snakker med sine forældre om de udfordringer, det giver at være på turné og leve som kendt i en by som Aarhus.

Min store Hassan

– PROGRAMMET HVOR DER BLIVER TALT MED STORE BOGSTAVER

Alting er større i Jylland, og det er oplagt at omdøbe Hassan Preislers succesprogram Min lille Hassan til Min store Hassan og give det til den aarhusianske digter Yahya Hassan. Yahya Hassan besidder en voldsom selvtillid og har modsat Hassan Preisler ikke brug for lange og tårevædede samtaler med gæster for at finde ind til sandheden. I stedet vil Yahya Hassan langsomt og højt – og i to timer – råbe sine markante politiske budskaber om alt fra integration til stoffer og politivold ud til lytterne.

Det Gule Felt

Det Røde Felt med Lars Trier Mogensen omdøbes til Det Gule Felt og får DF’s trafikordfører, Kim Christiansen, og hans hustru, Pia Adelsteen, som værter. De to ejer Restaurant À Porta i Mariager, og hver mandag formiddag giver de lytterne et indblik i de små næringsdrivendes mange plager: De kommer helt op i det gule felt over den løgnagtige fagbevægelse, trafikpropper og uretfærdig støtte til kunst og kultur: »Hvorfor får Det Kongelige Teater i København millioner, mens 60’er-kopibands i provinsen ikke får en krone?« spørger Kim Christensen.

Randers i Røven ­ ­

– med Svend Brinkmann

Et helt nyt programkoncept, hvor randrusianeren Svend Brinkmann giver fingeren til tidens præstationskultur og konkurrencesamfund og laver toptrelister over, hvordan man lever det gode, simple og meningsfulde liv. Lyttere med stresssymptomer kan ringe ind til Randers i Røven og komme på Brinkmanns Briks, et fast element i programmet, hvor psykologiprofessoren for åben mikrofon stiller en diagnose – ikke bare på den enkelte lytter, men på hele det fortravlede danske samfund.

Caféburgere er Jydernes Konge

Martin Kongstads succesprogram Bearnaise er Dyrenes Konge fortsætter med en mindre navneændring og får den succesfulde tv-kok Anne Hjernøe som vært. Anne Hjernøe besøger i Caféburgere er Jydernes Konge caféer i mellemstore jyske provinsbyer og vurderer deres burgere på den gamle 13-skala. Hun får selskab af skiftende gæster, blandt andre Amin Skov fra Restaurant Vejlegården og den viborgensiske håndboldspiller Rikke Skov.

Dobbelthagen

I Dobbelthagen tager den jyske forfatter Christina Hagen forskellige kulturfænomener og udsætter dem for en dobbeltlæsning, som også giver programmet sit navn: En ny bog, en aktuel film eller en heftig kulturdebat udsættes for henholdsvis en elitær/københavnsk og en folkelig/jysk analyse. I programmets anden time skal lytterne stemme om, hvilken af de to læsninger, der er bedst – og det er naturligvis forventningen, at den jyske vil vinde. Programmet sendes live fra Bilkas cafeteria i Herning.

Millionærklubben

Millionærklubben er en af Radio24syvs største succeser, men programmet er også elitært og snævert fokuseret på børshandel. Giver man i stedet ordet til gode folk, som rent faktisk er millionærer og ved noget om, hvordan man driver en virksomhed, kan programmet fint fortsætte i Jylland. Dynekongen Lars Larsen og Herman Sallings enke, Karin Salling, er oplagte som værter. I stedet for investeringsråd, som ingen alligevel bruger til noget, giver de lytterne solide jyske spareråd, som de mange selvstændigt erhvervsdrivende kan gøre brug af i deres pressede hverdag.

Radio 4-4-2

Som erstatning for sportsmagasinet Fodbold FM beværter den tidligere FC Midtjylland- og AGF-træner, Glen Riddersholm, et ugentligt fodboldprogram med særligt fokus på jyske superligaklubber. Hver uge SWAT-analyserer Riddersholm ugens jyske lokalopgør med særligt fokus på ’præstationsstabilitet’ og ’kontinuitetskultur’, og hver uge får han besøg af nye fodboldgæster som Janik Pohl fra AaB eller Johnny Thomsen fra Raders FC. Og så uddeler han ugens ’LykkeRidder’ til den jyske spiller, som har udvist særligt meget fight og vilje på banen.

Ulvetime

Ulven er på rekordtid blevet et vigtigt jysk symbol. I ’Ulvetime’ tager Jørgen Skouboe Møller, kendt fra blandt andet tv-programmet ’Nak og Æd’, på en daglig livetransmitteret ulvejagt i Midt- og Vestjylland. Lytteren vil blive præsenteret for masser af jagt- og overvågningsudstyr, og sammen med skiftende jagtmakkere vil Jørgen Skouboe fortælle om ulven og andre vilde dyrs sande natur.

Hannas hjemland

Hanna Mohammed Hassan blev landskendt, da hun kritiserede Mette Frederiksen på Facebook og fik svaret: »Det er hårde ord fra en ung kvinde, som Danmark har taget godt imod.« Den 28-årige Hanna Mohammed Hassan er født i Somalia, men kom til Danmark som treårig og arbejder i dag som socialrådgiver i Aalborg. Hun vil i ’Hannas Hjemland’ – som skal afløse ’Rushys Roulette’ – dække indvandrerrelaterede problematikker. I den indledende programrække vil hun sammen med Søren Pape Poulsens dominikanske kæreste, Josue Medina Vazquez, undersøge det vanskelige spørgsmål: Hvad er danskhed?

Jydekrogen

– Et bilprogram med Helge Sander

Helge Sander er god til at tænke stort og se muligheder. Alt kan lade sig gøre i Herning, hvor han kommer fra, og det er netop omdrejningspunktet i Jydekrogen, hvor Helge Sander kører rundt på de jyske veje og snakker med indflydelsesrige lokalpatrioter om, hvilke kulturinstitutioner og virksomheder, man med lidt snilde og en ihærdig indsats kunne trække til de enkelte jyske landsdele. Som et fast element kører Helge Sander hver gang i en ny bil, som bliver anmeldt af værten og gæsten ved programmets afslutning.